क'कराझार , डिसेम्बर 1 : बंगाइगांव जिल्लानि सिङाव थानाय सालाकाती नेशनेल टार्मेल पावार कर्परेशन ( NTPC ) आ CSR नि मुङाव बांगालपारानि माइनाव क्लाबआव बेसेन नाङै मेडिकेलनि फाहामथाय मावबादा लादों । बांगालपारा गामिनि साखाथि फाखाथि थानाय गामिफोर फारियै - आमगुरि , कान्थालगुरि , बान्दोगुरि , दलगांव , फुकागांव , दगलपारा , आमलाइगुरि आरो क्रुसाकाति गामिफोरनि सुबुंफोरा बे खाबुखौ लादों होन्ना मिथिनो मोन्नाय जायो । गासै 150 सुबुंफोरा बे मावबादायाव मुं थिसन्नानै देहा फाहामगिरिजों रायज्लायदों आरो बेसेन नाङा लासे मुलिफोरखौबो होनायजों लोगोसे हाथाय हुग्रा ब्रास , हाथाय हुग्रा मुलि आरो आखाय सुग्रा साबुनफोरखौबो होदों आरो सिखोन साखोननि सायावबो बाथ्रा सावरायदों होन्ना मिथिनो मोनबावनाय जायो । बे मावबादायाव बंगाइगाव NTPC नि जानानै देहाफाहामसालिनि ड : शभा कान्त मन्डल ( CMO ) , ड ; बेदाबिन्दु सिंहा ( GDMO ) , सुक्र माहार आरो प्रेमानन्द मालिक बिथांमोनहा मावफुंनायजों लोगोसे गामिनि गावबुरा जामेन्ड्र बसुमथारि आरो VCDC नि चियारमेन मेडिराम बसुमथारि बिथांआबो नुजातिदोंमोन होन्ना खौरां मोन्नाय जायो । 
सालाकाति NTPC आ बेसेन नाङै मेडिकेलनि फाहामथाय मावबादा खुंफुंदों